РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-180/21

27. децембар 2021. године

Б е о г р а д

З А П И С Н И К

28. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 26. ДЕЦЕМБРА 2021. ГОДИНЕ

Седница је почела у 16,05 часова.

Председавао је Владимир Димитријевић, председник Републичке изборне комисије.

Седници су присуствовали: чланови Републичке изборне комисије: Драгана Одовић, Немања Поповић, Марко Јанковић, Весна Миздрак, Никола Јелић, Џемил Сијарић, Јелена Миленковић, Марија Ђоковић, Бранкица Јовић, Татјана Китановић, Владимир Матић, Срђана Видовић и Мирослав Васић; заменици одсутних чланова: Маја Пејчић, Марко Кулић, Марина Марковић, Горан Дилпарић, Срђан Зораја, Срђан Сандић и Зорица Симеуновић; заменици присутних чланова: Вељко Перовић, Весна Стојковић и Борис Бутулија, као и Срђан Смиљанић, секретар Републичке изборне комисије.

Седници нису присуствовали: Усаме Зукорлић, заменик председника Републичке изборне комисије; чланови Комисије: Зоран Лукић, Владимир Јестратијевић, Ђула Ладоцки, Ђорђе Павловић, Миљкан Карличић, Вељко Одаловић, Бисерка Живковић, Милош Томашевић и Жељка Радета, као и др Миладин Ковачевић; заменици присутних чланова: Бранибор Јовичић, Милош Срећковић, Марина Ђукановић, Енис Зековић, Нада Јелић, Милован Амиџић, Џемил Диванефендић, Александар Чамагић, Гордана Радић Поповић и Горан Михајловић; заменици одсутних чланова: Бела Буташ и Марица Бурсаћ.

Осим чланова и заменика чланова Комисије, седници су присуствовали: Александар Марићевић и Ана Трифуновић, овлашћени посматрачи Удружења Грађани на стражи.

**Пре преласка на утврђивање дневног реда, чланови Комисије су минутом ћутања одали пошту преминулом Бранку Маринковићу, заменику секретара Републичке изборне комисије.**

Приликом утврђивања дневног реда, Комисија је, једногласно (21 за), прихватила предлог председника Комисије Владимира Димитријевића да се о тач. 3. до 5. предложеног дневног реда води обједињена расправа, а да одлучивање по актима буде појединачно.

На предлог председника, Комисија је затим, једногласно (21 за) и без дискусије, утврдила следећи

Д н е в н и р е д:

1. Доношење решења о одређивању гласачких места у иностранству, за гласање на републичком референдуму, расписаном за 16. јануар 2022. године;

2. Доношење решења о одређивању гласачких местa на којимa ће гласати лица која на дан одржавања републичког референдума, расписаном за 16. јануар 2022. године, буду на одслужењу војног рока, на војној вежби или на школовању у јединицама или установама Војске Србије;

3. Доношење одлуке о додели уговора у поступку јавне набавке (добара), РИК ЈН бр. 1/21;

4. Доношење одлуке о додели уговора у поступку јавне набавке (добара), РИК ЈН бр. 2/21;

5. Доношење одлуке о додели уговора у поступку јавне набавке (услуга), РИК ЈН бр. 3/21;

6. Р а з н о.

**Прва тачка дневног реда –** Доношење решења о одређивању гласачких места у иностранству, за гласање на републичком референдуму, расписаном за 16. јануар 2022. године

У уводним напоменама, председник Комисије је упознао чланове Комисије са Предлогом решења о одређивању гласачких места у иностранству, за гласање на републичком референдуму, расписаном за 16. јануар 2022. године.

Истакао је да је Министарство спољних послова доставило Комисији предлог за одређивање гласачких места, којим је предложено десет гласачких места у иностранству, и то у: Аустрији, Белгији, Италији, Немачкој, Норвешкој, Русији, Северној Македонији, Француској, Хрватској и Швајцарској.

Није било дискусије.

Комисија је, једногласно (21 за), донела Решење о одређивању гласачких места у иностранству, за гласање на републичком референдуму, расписаном за 16. јануар 2022. године, у предложеном тексту.

**Друга тачка дневног реда –** Доношење решења о одређивању гласачких местa на којимa ће гласати лица која на дан одржавања републичког референдума, расписаном за 16. јануар 2022. године, буду на одслужењу војног рока, на војној вежби или на школовању у јединицама или установама Војске Србије

У уводним напоменама, председник Комисије је напоменуо да је Предлогом решења предвиђено да гласачи који на дан гласања на републичком референдуму, расписаном за 16. јануар 2022. године, буду на одслужењу војног рока, на војној вежби или на школовању у јединицама или установама Војске Србије могу да гласају на укупно 38 гласачких места, која су, у складу са чланом 21. став 2. Закона о референдуму и народној иницијативи одређена решењима надлежних изборних комисија јединица локалне самоуправе.

Није било дискусије.

Комисија је, једногласно (21 за), донела Решење о одређивању гласачких местa на којимa ће гласати лица која на дан одржавања републичког референдума, расписаном за 16. јануар 2022. године, буду на одслужењу војног рока, на војној вежби или на школовању у јединицама или установама Војске Србије, у предложеном тексту.

**Трећа до пете тачке дневног реда**

У уводним напоменама, председник Комисије је упознао чланове Комисије са предлозима одлука о додели уговора у поступцима јавних набавки добара и услуга.

Напоменуо је да су то поступци јавних набавки које је Комисија већ расписла на седници Комисије и које је неопходно спровести за потребе одржавања републичког референдума, као и да је предмет јавних набавки:

- набавка гласачких кутија;

- набавка флашица спреја за обележавање прста;

- повезивање скенера и провере исправности рада скенера.

Није било дискусије.

Комисија је, већином гласова (17 за, три уздржана и један није гласао), донела Одлуку о додели уговора у поступку јавне набавке (добара), РИК ЈН бр. 1/21, у предложеном тексту.

Комисија је, већином гласова (17 за, три уздржана и један није гласао), донела Одлуку о додели уговора у поступку јавне набавке (добара), РИК ЈН бр. 2/21, у предложеном тексту.

Комисија је, већином гласова (17 за, три уздржана и један није гласао), донела Одлуку о додели уговора у поступку јавне набавке (услуга), РИК ЈН бр. 3/21, у предложеном тексту.

**Шеста тачка дневног реда –** Разно

Срђан Смиљанић секретар Комисије је упознао све присутне да ће у среду, 29. децембра 2021. године, испред Дома Народне скупштине бити организован превоз за све особе које буду желеле да присуствују сахрани Бранка Маринковића.

Седница је завршена у 16,13 часова.

Препис тонског снимка седнице саставни је део овог записника.

СЕКРЕТАР ПРЕДСЕДНИК

Срђан Смиљанић Владимир Димитријевић